b'\n_START_ARTICLE_\nRootsi kalender\n_START_PARAGRAPH_\nRootsi kalender oli Rootsis 1700\xe2\x80\x931712 eba\xc3\xb5nnestunud kalendrireformi k\xc3\xa4igus kasutusel olnud kalender. See kalender v\xc3\xb5eti kasutusele ka Eestis._NEWLINE_1700. aasta 11. m\xc3\xa4rtsist Gregoriuse kalendri j\xc3\xa4rgi (29. veebruarist Juliuse kalendri j\xc3\xa4rgi, 1. m\xc3\xa4rtsini Rootsi kalendri j\xc3\xa4rgi) kuni 1712. aasta 10. m\xc3\xa4rtsini Gregoriuse kalendri j\xc3\xa4rgi (28. veebruarini Juliuse kalendri j\xc3\xa4rgi, 29. veebruarini Rootsi kalendri j\xc3\xa4rgi) oli Rootsi kalender Gregoriuse kalendrist 10 p\xc3\xa4eva maas ja Juliuse kalendrist \xc3\xbcks p\xc3\xa4ev ees. 1712. aasta 11. m\xc3\xa4rtsil Gregoriuse kalendri j\xc3\xa4rgi (29. veebruaril Juliuse kalendri j\xc3\xa4rgi, 30. veebruaril Rootsi kalendri j\xc3\xa4rgi) oli Rootsi kalender Gregoriuse kalendrist 11 p\xc3\xa4eva maas ja Juliuse kalendrist \xc3\xbcks p\xc3\xa4ev ees.  Vahetult enne ja p\xc3\xa4rast Rootsi kalendri kehtimist kehtis Rootsis Juliuse kalender.\n_START_SECTION_\nKalendrireformi kava\n_START_PARAGRAPH_\nJohan Bilberg esitas Juliuse kalendrilt Gregoriuse kalendrile j\xc3\xa4rkj\xc3\xa4rgulise \xc3\xbclemineku kava. Selleks tuli k\xc3\xb5ikidel Juliuse kalendri liigaastatel 1700. aastast kuni 1740. aastani  j\xc3\xa4tta \xc3\xa4ra liigp\xc3\xa4ev (29. veebruar). Nii oleks 11-p\xc3\xa4evane erinevus Gregoriuse kalendrist likvideeritud 11 liigaasta j\xc3\xa4rel. Reformi jaotamine pikale ajale oli kompromiss reformi vastastega: nii j\xc3\xa4i edasisteks diskussioonideks aega. M\xc3\xb5ne allika j\xc3\xa4rgi pidi \xc3\xa4ra j\xc3\xa4etama 11 aastal j\xc3\xa4rjest \xc3\xbcks p\xc3\xa4ev aastast.\n_START_SECTION_\nReformikava rakendamine\n_START_PARAGRAPH_\nNovembris 1699 otsustati kalendrireformi kava k\xc3\xa4iku lasta. Aastal 1700 j\xc3\xa4etigi liigp\xc3\xa4ev \xc3\xa4ra. Uus kalender hakkas kehtima muu hulgas ka Soomes ja Eestis._NEWLINE_Aastatel 1704 ja 1708 j\xc3\xa4i liigp\xc3\xa4ev \xc3\xa4ra j\xc3\xa4tmata._NEWLINE_Selle tagaj\xc3\xa4rjel oli rootslaste kalender Gregoriuse kalendrist ikka veel 10 p\xc3\xa4eva maas, kuigi vahe pidanud olema vaid 8 p\xc3\xa4eva.\n_START_SECTION_\nReformist loobumine\n_START_PARAGRAPH_\nAastal 1711 m\xc3\xa4rkas Rootsi kuningas Karl XII, et kalendrireform on eba\xc3\xb5nnestunud, ning otsustas Juliuse kalender taas kasutusele v\xc3\xb5tta. Selleks lisati aastale 1712 veel \xc3\xbcks p\xc3\xa4ev \xe2\x80\x93 30. veebruar (lisap\xc3\xa4ev, til\xc3\xb6kelsedag).\n_START_SECTION_\nHilisem \xc3\xbcleminek Gregoriuse kalendrile\n_START_PARAGRAPH_\nAastal 1753 v\xc3\xb5eti Rootsis uus kalender siiski kasutusele:  kolmap\xc3\xa4evale, 17. veebruarile j\xc3\xa4rgnes neljap\xc3\xa4ev, 1. m\xc3\xa4rts. See s\xc3\xa4testati kuningliku dekreediga (f\xc3\xb6rordning) 24. veebruarist 1752 p\xc3\xa4rast Riigip\xc3\xa4eva otsust._NEWLINE_Nagu teisteski luterlikes maades, ei arvutatud \xc3\xbclest\xc3\xb5usmisp\xc3\xbcha esialgu Gregoriuse kalendri j\xc3\xa4rgi, vaid selleks v\xc3\xb5eti p\xc3\xbchap\xc3\xa4ev p\xc3\xa4rast esimest astronoomilist t\xc3\xa4iskuud p\xc3\xa4rast t\xc3\xb5elist kevadist v\xc3\xb5rdp\xc3\xa4evsust. Gregoriuse kalender v\xc3\xb5eti aluseks alles 1844. aastal.'